古意論交
作者：李咸用
朝代：唐

paragraphs: 擇友如淘金，沙盡不得寶。
結交如乾銀，產竭不成道。
我生四十年，相識苦草草。
多爲勢利朋，少有歲寒操。
通財能幾何，聞善寧相告。
茫然同夜行，中路自不保。
常恐管鮑情，參差忽終老。
今來既見君，青天無片雲。
語直瑟弦急，行高山桂芬。
約我爲交友，不覺心醺醺。
見義必許死，臨危當指囷。
無令後世士，重廣孝標文。